KIRJALLINEN KYSYMYS P-2656/02

esittäjä(t): Antonios Trakatellis (PPE-DE) komissiolle

(16. syyskuuta 2002)

Aihe: Kozloduyn ydinreaktorien käytöstä poistaminen Bulgarian sitoumus huolehtia liittymistä valmistelevaan kumppanuuteen sisältyvistä velvoitteista

Kun otetaan huomioon, että sähköä tuottavan Kozloduyn ydinvoimalan yksiköt 1 ja 2 on poistettava käytöstä lopullisesti vuoden 2002 loppuun mennessä ja että on määritettävä yksiköiden 3 ja 4 lopullinen käytöstäpoistamisajankohta, jonka on oltava viimeistään vuonna 2006 Bulgarian liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä annetun neuvoston päätöksen(1) mukaan sekä Bulgarian ja Euroopan komission vuonna 1999 allekirjoittaman Sofian pöytäkirjan mukaan, kysyn komissiolta seuraavaa:

- Missä vaiheessa suunnitelmat sähköä tuottavan Kozloduyn ydinvoimalan yksiköiden 1 ja 2 käytöstä poistamiseksi ovat ja mihin toimiin on ryhdytty tai aiotaan ryhtyä näiden yksiköiden sulkemiseksi nyt kun asetetun määräajan umpeutumiseen eli vuoden 2002 loppuun on aikaa vajaat kolme kuukautta?

- Mitä komissio aikoo tehdä, jos Bulgaria ei huolehdi ydinturvallisuutta koskevista sitoumuksistaan ja sulje yksiköitä, joita ei voida kunnostaa länsimaisten turvallisuusmääräysten mukaisiksi kohtuullisin kustannuksin, ja mihin toimiin se on ryhtynyt varmistaakseen, että Bulgaria määrittää lopullisen ajankohdan yksiköiden 3 ja 4 käytöstä poistamiseksi, jonka on sopimusten mukaan oltava viimeistään vuonna 2006?

- Mihin toimiin Bulgaria on ryhtynyt ottaakseen käyttöön uuden energiastrategian vapaan markkinatalouden sääntöjen pohjalta (tuotanto ja hinnoittelu, markkinoiden avaaminen kilpailulle), parantaakseen energiatehokkuutta, kehittääkseen ydinjätteiden hallintaa, ottaakseen käyttöön uusiutuvia energianlähteitä ja arvioidakseen uudelleen energiankulutuksen ennusteita energiankäytön kasvua ja tehokkuutta koskevien entistä realistisempien suunnitelmien pohjalta?

(1) EYVL L 44, 14.2.2002, s. 1.

Günter Verheugenin komission puolesta antama vastaus

(22. lokakuuta 2002)

Bulgarian hallitus on ryhtynyt toimiin poistaakseen käytöstä Kozloduyn ydinvoimalan yksiköt 1 ja 2 tämän vuoden lopussa. Komissio seuraa luonnollisesti hyvin tarkkaan ja huolellisesti kyseisen päätöksen täytäntöönpanoon liittyviä toimia. Bulgarian hallitus toteuttaa edelleen lainsäädännöllisiä ja teknisiä valmisteluja saavuttaakseen mainitun määräajan ja saa tätä tarkoitusta varten tukea kansainväliseltä yhteisöltä ja erityisesti EU:lta.

Heinäkuussa hyväksyttiin ydinenergian turvallisuutta ja käyttöä koskeva laki, jossa säädetään ydinenergian ja radioaktiivisen jätteen hallinnointia ja valvontaa koskevista kattavista järjestelyistä ja periaatteista. Laissa vahvistetaan ydinenergian sääntelyviranomaisen velvollisuudet, lisätään sääntelyviranomaisen valtuuksia ja riippumattomuutta sekä vahvistetaan radioaktiivisen jätteen hallinnointiin ja ydinlaitosten purkamiseen tarvittavien varojen riittävyys ja käyttö.

Teknisellä tasolla on EU:n rahoittaman Phare-ohjelman tuella suoritettu yksityiskohtainen arviointi, joka koski Kozloduyn ydinvoimalan purkamiseen tarvittavia toimenpiteitä, kustannuksia sekä hyväksyttävää strategiaa. Purkamisprosessi kokonaisuudessaan on pääosin kolmivaiheinen: sulkeminen, sitä seuraavat voimalan kytkentöjen irrottamiseen liittyvät tekniset menettelyt ja ensimmäisten purkamistoimien aloittaminen generaattorin läheisyydessä sekä tämän jälkeen paikalla suoritettava huolto ja vaarallisten aineiden varastointi 30 vuodeksi sellaisen säteilytason saavuttamiseksi, jolla lopullinen purkaminen voidaan suorittaa. Kozloduyn voimalaitokseen on jo perustettu erikoistunut ryhmä tätä tarkoitusta varten.

Komissio viittaa yhteisöltä saatuun huomattavaan taloudelliseen tukeen sellaisten toimien rahoittamiseksi, jotka liittyvät suoraan voimalan purkamiseen tai ovat seurausta siitä, esimerkiksi Kozloduyn ydinvoimalan käytöstä poistamisen kansainvälisen tukirahaston kautta, jota hallinnoi Euroopan jälleenrakennus- ja kehityspankki. Maaliskuussa Bulgarian parlamentti ratifioi Euroopan jälleenrakennus- ja kehityspankin kanssa tehdyn puitesopimuksen kyseisen rahaston käytöstä. Rahoittajien kokous on jo hyväksynyt ensimmäiset hankkeet kuten radioaktiivisen jätteen paikalla tapahtuvaan kuivavarastointiin tarvittavan yksikön rakentamista koskevan hankkeen, jota koskeva tarjouskilpailu on parhaillaan käynnissä.

Komission mielestä ei tällä hetkellä näytä mitenkään todennäköiseltä, että Bulgaria kieltäytyisi noudattamasta Kozloduyn ydinvoimalan joidenkin yksiköiden ja erityisesti sen yksiköiden 1 ja 2 sulkemista koskevia sitoumuksiaan. Yksityiskohtaisempia keskusteluja yksiköiden 3 ja 4 sulkemisesta käydään jäsenvaltioiden kanssa osana lukua 14 (energia) koskevia neuvotteluja. Komission ja Bulgarian vuonna 1999 tekemän sopimuksen (jonka EU on sisällyttänyt osaksi lukua 14) ehtojen mukaisesti Bulgaria on tehnyt kuluvan vuoden aikana päätökset näiden kahden yksikön sulkemisesta. EU katsoo, että lopullisen sulkemisen on tapahduttava viimeistään vuoteen 2006 mennessä. Bulgarian hallitus on hiljattain ilmoittanut ehdottavansa, että yksiköt 3 ja 4 suljetaan vuonna 2006.

Heinäkuussa Bulgarian parlamentti hyväksyi uuden energia-alaa koskevan strategian, joka luo perustan markkinamekanismien käyttöönotolle ja teollisuuden rakenneuudistukselle, Bulgarian energiantuotannon parantaminen mukaan luettuna. Tässä strategiassa energiantuotannon katsotaan selvästi olevan eräs keskeisimmistä teollisuuden tavoitteista ja Bulgaria luonnostelee parhaillaan useita suunnitelmia sen parantamiseksi. Tänä vuonna on hyväksytty useita lainsäädännöllisiä tekstejä, joissa jo vahvistetaan markkinoiden toimintaa koskevat säännöt. Näillä helpotetaan erityisesti siirtymistä tähän asti käytössä olleesta hinnanmuodostusmekanismista, jossa valtio vahvistaa energianhinnat, järjestelmään, jossa hinnan muodostusta säännellään lainsäädännön keinoin. Tämän vuoksi sähkön, kaasun ja keskuslämmityksen hintojen määritystä koskevien menettelyjen kehittämisestä ja täytäntöönpanosta vastaa nyttemmin sääntelyviranomainen (tieteellisen ja teknisen tutkimuksen neuvosto).